Ses onwettige mynwerkers by Orkney doodgeskiet | Maroela Media
Die mynskag naby Orkney in Noordwes waar die polisie toegeslaan het. (Foto: SA Polisie/Valke)
Ses onwettige mynwerkers is Woensdagaand in 'n skietery met die polisie naby Orkney in Noordwes doodgeskiet.
Lede van die Valke, die polisie se spesiale taakmag, die intervensie-eenheid, misdaadvoorkomingseenheid, lugvleuel, springstofeenheid, die kriminele rekordsentrum en beamptes van Bidvest Protea Coin Security het in 'n intelligensiegedrewe operasie op 'n mynskag in die gebied toegeslaan.
Kol. Katlego Mogale, woordvoerder van die Valke, sê daar is op die multidissiplinêre span losgebrand, waarna die polisie teruggevuur het. Ses verdagtes is doodgeskiet en nog agt gewond. Altesame 87 mense is ook in hegtenis geneem.
Volgens Mogale is een spanlid tydens die kruisvuur gewond.
Die gewonde verdagtes is onder polisiebewaking na 'n hospitaal geneem.
Die polisie het beslag gelê op twee minibusse, myntoerusting, goudstof, 11 onwettige vuurwapens (drie haelgewere, drie gewere, vier pistole en 'n rewolwer), asook sakke met kos.
Die verdagtes sal Maandag in die Orkney-landdroshof verskyn op aanklagte van poging tot moord, die onwettige besit van goud, die onwettige besit van vuurwapens en ammunisie, die onwettige besit van verbode wapens, diefstal en sameswering om 'n misdaad te pleeg.
Vroeër vandeesmaand is ses onwettige mynwerkers in dieselfde omgewing in 'n skietery met die polisie dood. Nog 35 van die onwettige werkers is in hegtenis geneem.
Sommige van die wapens waarop die polisie beslag gelê het. (Foto: SA Polisie/Valke)
Hoeveel SA's en Hoeveel Buitelanders ?
Die diewe is vir jare gelos,nou doen die polisie darem iets wat n goeie ding is maar of hulle gaan deurdruk en die probleem gaan uitroei moet gesien word.
Wees verseker dat ten minste 90% uitlanders is met die meeste wat van Lesotho afkomstig is.Hulle is berug vir onwettige mynbedrywighede.